b'\n_START_ARTICLE_\nAleksej III. Angel\n_START_SECTION_\nMladost\n_START_PARAGRAPH_\nAleksej III. je bil drugi sin Andronika Angela in Eufrozine Kastamonitis. O\xc4\x8de Andronik je bil sin Teodore Komnene, najmlaj\xc5\xa1e h\xc4\x8derke cesarja Alekseja I. Komnena in Irene Dukas, zato Alekseja Angela pri\xc5\xa1tevamo med \xc4\x8dlane tudi te \xc5\xa1tevilne cesarske dru\xc5\xbeine._NEWLINE_Aleksej je skupaj z o\xc4\x8detom in brati sodeloval v zaroti proti cesarju Androniku I. Komnenu, zato je pre\xc5\xbeivel ve\xc4\x8d let v izgnanstvu na muslimanskih dvorih, med njimi tudi na Saladinovem._NEWLINE_Aleksejev mlaj\xc5\xa1i brat Izak Angel je 11. septembra 1185 ponovno sodeloval v dr\xc5\xbeavnem udaru, zato mu je grozila smrtna kazen. V obupu je napadel cesarjeve agente in ubil njihovega poveljnika Hagiokristoporita. Po napadu se je skril v baziliki Svete Sofije in od tam pozival ljudske mno\xc5\xbeice k uporu. Njegovi pozivi so povzro\xc4\x8dili nerede, katerih rezultat je bil odstavitev Andronika I. in razglasitev Izaka II. Angela za bizantinskega cesarja.\n_START_SECTION_\nVladanje\n_START_PARAGRAPH_\nLeta 1190 se je Aleksej Angel vrnil na dvor svojega mlaj\xc5\xa1ega brata, od katerega je dobil visok naslov sebastokrat\xc5\x8dr. Ko je bil Izak II. leta 1195 na lovu v Trakiji, je vojska razglasila Alekseja za cesarja, Izakovi \xc5\xbeeni Eufrozini Dukas pa je prizanesla. Aleksej je dal Izaka v Stagiri (Makedonija) zapreti in oslepiti, potem pa ga je imel v strogem zaporu. \xc4\x8cez nekaj \xc4\x8dasa se je premislil, ga osvobodil iz ujetni\xc5\xa1tva v Antiohiji in ga nagradil z visokimi dvornimi \xc4\x8dastmi._NEWLINE_Da bi se odkupil za zlo\xc4\x8din in utrdil svoj cesarski polo\xc5\xbeaj, je Aleksej tro\xc5\xa1il denar tako razsipno, da je popolnoma izpraznil dr\xc5\xbeavno blagajno. Tro\xc5\xa1enje denarja je dovolil tudi voja\xc5\xa1kim poveljnikom in cesarstvo je ostalo skoraj brez obrambe. Leta 1195 je cesar Svetega Rimskega cesarstva Henrik VI. Alekseja III. prisilil, da mu je pla\xc4\x8dal davek 5.000 funtov zlata. Sposobna in u\xc4\x8dinkovita cesarica Eufrozina je zaman posku\xc5\xa1ala ohraniti njegov ugled in prestol. Svetovalca Vataca, ki je v njenem imenu posku\xc5\xa1al izvesti reforme, so na cesarjev ukaz ubili._NEWLINE_Dr\xc5\xbeava je bila v katastrofalnem stanju: vzhod cesarstva so preplavili Turki Seld\xc5\xbeuki, v Makedoniji in Trakiji so plenili Bolgari in Vlahi, bolgarski car Kalojan je svoji dr\xc5\xbeavi priklju\xc4\x8dil ve\xc4\x8d pomembnih mest, Aleksej pa je medtem zapravljal dr\xc5\xbeavni denar in posku\xc5\xa1al premostiti krizo z diplomatskimi sredstvi. Obrambo cesarstva je poskusil utditi tako, da je bizantinskim in bolgarskim odli\xc4\x8dnikom ob meji podelil posebne ugodnosti, katerih posledica je bila pove\xc4\x8danje lokalne avtonomije. Bizantinska dr\xc5\xbeava je na ta na\xc4\x8din sicer pre\xc5\xbeivela, centralna oblast pa je izgubila velik del svoje mo\xc4\x8di.\n_START_SECTION_\n\xc4\x8cetrta kri\xc5\xbearska vojna\n_START_PARAGRAPH_\nAlekseju je kmalu za\xc4\x8dela groziti nova, \xc5\xa1e huj\xc5\xa1a nevarnost: leta 1202 so se v Benetkah zbrali plemi\xc4\x8di zahodne Evrope, ki so se odpravili na \xc4\x8detrto kri\xc5\xbearsko vojno. Aleksej Angel, sin odstavljenega cesarja Izaka II., je malo pred tem pobegnil iz Bizanca in se za\xc4\x8del obra\xc4\x8dati na kri\xc5\xbearje. Prosil jih je, naj mu pomagajo vre\xc4\x8di s prestola strica Alekseja III., ki je zasedel o\xc4\x8detov prestol, za povra\xc4\x8dilo pa jim je obljubil konec verskega razkola med Vzhodom in Zahodom, pla\xc4\x8dilo prevoza in voja\xc5\xa1ko pomo\xc4\x8d._NEWLINE_Kri\xc5\xbearji, katerih cilj je bil Egipt, so se dali prepri\xc4\x8dati in se obrnili proti Bizancu, kamor so pri\xc5\xa1li junija 1203. Alekseja Angela so razglasili za cesarja Alekseja IV. in pozvali prebivalstvo prestolnice, naj odstavi njegovega strica. Aleksej III. ni za obrambo mesta pripravil nobenih u\xc4\x8dinkovitih ukrepov, njegov poskus, da bi kri\xc5\xbearje podkupil, pa je propadel. Edino u\xc4\x8dinkovito obrambo mesta je organiziral njegov zet Teodor Laskar. Ko so Teodorjevo vojsko v Skutariju porazili, se je za\xc4\x8delo obleganje mesta._NEWLINE_17. ali 18. julija 1203 so kri\xc5\xbearji pod vodstvom ostarelega bene\xc5\xa1kega do\xc5\xbea Enrika Dandola nasko\xc4\x8dili obzidje in zavzeli mesto. Med bojem in klanjem, ki je sledilo, se je Aleksej III. najprej skril v svojo pala\xc4\x8do, potem pa je s h\xc4\x8derko Ireno in 10.000 funti zlata z ladjo pobegnil v Develton v Trakiji. \xc5\xbdeno in druge h\xc4\x8derke je pustil v Bizancu._NEWLINE_Kri\xc5\xbearji so Izaka II. izpustili iz je\xc4\x8de in ga ponovno posadili na prestol.\n_START_SECTION_\n\xc5\xbdivljenje v ujetni\xc5\xa1tvu\n_START_PARAGRAPH_\nAleksej je najprej iz Adrijanopla, potem pa iz Mozinopola, posku\xc5\xa1al organizirati upor proti novemu cesarju. Aprila 1204 se mu je pridru\xc5\xbeil kasnej\xc5\xa1i uzurpator Aleksej V. Dukas Murzuful. V tem \xc4\x8dasu je Bizanc dokon\xc4\x8dno padel in kri\xc5\xbearji so ustanovili Latinsko cesarstvo._NEWLINE_Aleksej III. je Alekseja Dukasa gostoljubno sprejel in mu celo dovolil poroko s h\xc4\x8deko Eudokijo, kasneje pa ga je dal oslepiti. Aleksej je nato pred kri\xc5\xbearji pobegnil v Tesalijo, kjer se je nazadnje vdal markizu Bonifaciju Montferratskemu, kralju Solunskega kraljestva._NEWLINE_Aleksej je leta 1205 poskusil pobegniti k Mihaelu I. Dukasu, vladarju Epirja. Bonifacij ga je na begu ujel in ga skupaj s spremstvom poslal v Montferrat, leta 1209 pa od tam v Solun. Mihael I. Epirski je zanj pla\xc4\x8dal odkupnino in ga poslal v Malo Azijo, kjer je Aleksejev zet Teodor I. Laskar ustanovil Nikejsko cesarstvo. Aleksej je posku\xc5\xa1al Teodorju Laskarju vsiliti svojo avtoriteto, katere mu Teodor seveda ni priznal in Aleksej je proti svojemu zetu za\xc4\x8del kovati zaroto. Pri tem je dobil podporo sultana R\xc3\xbcmskega sultanata. V bitki ob reki Meander v Antiohiji leta 1211, je sultanova vojska do\xc5\xbeivela poraz. Sultana so ujeli in ubili, Alekseja III. pa poslali v samostan v Nikeji, kjer je leta 1211 umrl.'